**ОСНОВНА ШКОЛА**

 **''TРАЈКО СТАМЕНКОВИЋ''** **ЛЕСКОВАЦ**

**ПРАВИЛНИК**

**О НАГРАЂИВАЊУ И ПОХВАЉИВАЊУ УЧЕНИКА**

На основу члана 119. став 1. тачка 1) Закона о основама система образовања и васпитања(„Службени гласник Републике Србије”, бр. 88/2017, 27/2018-др.закон, 10/2019, 6/2020 и 1292021) - даље: Закон) и члана 44. став 1. тачка 1) и 246. Статута ОШ ''Трајко Стаменковић“ Лесковац

, Школски одбор је на седници одржаној дана 24.02.2023. године донео:

**ПРАВИЛНИК**

**О НАГРАЂИВАЊУ И ПОХВАЉИВАЊУ УЧЕНИКА**

**ОШ „ТРАЈКО СТАМЕНКОВИЋ“ ЛЕСКОВАЦ**

**I ОПШТЕ ОДРЕДБЕ**

**Члан 1.**

Овим правилником прописују се врсте похвала и награда ученика основне школе "Трајко Стаменковић" (даље: Школа), као и услови и начин њиховог додељивања.

У циљу подстицања ученика за постизање бољих резултата у образовно-васпитном раду и слободним активностима ОШ ''Трајко Стаменковић'' Лесковац (у даљем тексту Школа) награђује и похваљује ученике који постижу изузетне резултате у:

* реализацији и примени наставног програма;
* успешном репрезентовању Школе на такмичењима, смотрама и у истраживачком раду;
* организацији друштвено-корисних, хуманитарних и слободних активности;
* другим облицима рада дефинисаним Планом рада Школе.

Награде и похвале додељују надлежни органи Школе на основу одредаба овог Правилника, а у складу са Законом и Статутом школе.

**Члан 2.**

У току школовања ученик може да добије:

1. диплому „Вук Караџић“ за одличан успех и примерно владање;
2. диплому „Доситеј Обрадовић“за изузетне резултате из обавезног предмета и изборног програма прописаних планом и програмом наставе и учења.

Ученику се диплома из става 1. овог члана додељује у складу са Правилником о дипломама за изузетан успех ученика који регулише ову област

**Члан 3.**

Наставничко веће додељује диплому „Вук Караџић“.

Диплома „Вук Караџић“ додељује се ученику за изузетан општи успех, учење и примерно владање.

**Диплома „Вук Караџић“ додељује се ученику**:

1. ако на крају сваке школске године у току стицања основног образовања и васпитања постигне одличан успех из свих обавезних предмета, изборних програма и активности прописаних планом програмом наставе и учења и примерно владања,
2. ако добије најмање једну диплому „Доситеј Обрадовић“.

 Наставничко веће школе утврђује да ли предложени ученици испуњавају услове утврђене овим Правилником за додељивање одговарајуће дипломе и доноси одлуку којим се ученицима додељује Диплома „Вук Караџић“, а којим дипломе „Доситеј Обрадовић“ из члана 4. овог Правилника.

Поступак за доделу дипломе „Вук Караџић“ покреће Одељењско веће осмог разреда.

**Члан 4.**

Наставничко веће додељује дипломе „Доситеј Обрадовић“

**Диплома „Доситеј Обрадовић“ додељује се ученику за изузетне резулатате из**

**обавезног предмета односно изборног програма ако ученик:**

1. постигне најмање врло добар општи успех и примерно владање на крају сваке школске године,
2. постигне одличан успех из одговарајућег обавезног предмета или изборног програма , други страни језик односно „истиче се“ из одговарајућег изборног програма на крају сваке школске године,
3. у току школовања, из тог обавезног предмета, односно изборног програма, добије једну од прве три награде на општинском, окружном, републичком или међународном нивоу такмичења из тог обавезног предмета односно изборног програма у складу са календаром такмичења и смотри ученика школа.

 Изузетно, у случају да такмичење из одговарајућег премета и изборног програма није дефинисано календаром тамичења и смотри ученика основне школе, диплома „Доситеј Обрадовић“ додељује се ученику који поред услова из става 2. тачка 1) и 2) овог члана, испољи и постигне потпуније и шире познавање садржаја тог обавезног предмета и изборног програма него што је предвиђено планом и програмом наставе и учења, а што је предвиђено школским актима.

**Члан 5.**

Ученик коме је додељена Диплома „Вук Караџић“ може се доделити и једна или више диплома Доситеј Обрадовић“, под условом утврђеним овим правилником.

Поступак доделе диплома „Доситеј Обрадовић“покреће Одељењско веће школе.

**II ПОХВАЉИВАЊЕ УЧЕНИКА**

**Члан 6.**

 Похвале и награде додељују се ученицима за укупан успех у учењу и владању, за успех у раду и учењу у појединим наставним предметима, као и за успешно учешће у ваннаставним активностима.

 Похвале могу бити за:

1) одличан успех и примерно владање;

2) постигнут изузетан успех из појединих наставних области, односно за изузетан успех у појединим ваннаставним активностима;

3) освојено прво, друго или треће место на школским такмичењима;

4) "Ученика генерације";

5) "Спортисту генерације".

 Похвале из става 1. тач. 4) и 5) овог члана додељују се ученицима завршног разреда

**Члан 7.**

Похвале могу бити **писмене или усмене**.

**Усмену похвалу** ученик добија на крају првог и трећег тромесечја за постигнуте резултате у учењу и владању у току тромесечја, као и на крају првог полугодишта.

Текст похвале одељенски старешина саопштава пред одељењем, на родитељском састанку или приликом прославе и пригодних свечаности у Школи.

 **Писмену похвалу ученик добија**:

1. за постигнут одличан успех и владање на крају школске године;
2. за освојено једно од три прва места на школском такмичењу из наставног предмета.

Писмено похваљивање се врши у виду ***похвалниц***е која се штампа у зависности од

материјаних могућности школе.

Похвалу не може добити ученик који нема примерно владање.

**III НАГРАЂИВАЊЕ УЧЕНИКА**

**Члан 8.**

 **Ученик може добити следеће награде**:

1. књигу за завршен први разред (добијају сви ученици првог разреда);
2. књигу на крају наставне године за постигнут одличан општи успех (за ученике од II до VIII разреда;
3. књигу за освојено једно од прва три места на такмичењу вишег ранга од школског такмичења из наставног предмета.

 Ученик који освоји једно од три прва места на такмичењу вишег ранга од школског такмичења из наставног предмета, поред награђивања књигом може бити награђен и:

1. бесплатним уџбеницима,
2. бесплатном екскурзијом, летовањем, зимовањем и слично,
3. другим примереним поклоном.

Награда из претходног става додељује се у складу са могућностима Школе, донатора или спонзора, а на основу одлуке наставничког већа.

Награду не може добити ученик који нема примерно владање.

**IV УЧЕНИК ГЕНЕРАЦИЈЕ**

 **Члан 9.**

Одељенске старешине предлажу Наставничком већу ученика за стицање звања **Ученик генерације**.

**Члан 10.**

Похвала **„Ученик генерације“** се додељује ученику добитнику дипломе „Вук Караџић“ с највише бодова у односу на остале добитнике те дипломе, додељеним према критеријумима утврђеним овим Правилником.

Критеријуми на основу којих се проглашава (додељује звање) ученик генерације су:

* 1. Да је ученик носилац дипломе „Вук Караџић“;
	2. Број диплома „Доситеј Обрадовић“;
	3. Број бодова за освојена места на такмичењима и смотрама– школском, општинском, окружном, републичком, међународном, чији је организатор Министарство просвете, стручна друштва и други организатори у сарадњи са Министарством просвете;
	4. Учешће на такмичењима;
	5. Ангажовање ученика у културној и јавној делатности школе;
	6. Комуникативност, дружељубивост и спремност да помогне друговима;
	7. Култура понашања.

Услови из овог члана морају бити кумулативно испуњени.

**Члан 11.**

Примерно владање кандидат за доделу дипломе „Ученик генерације“ мора имати и после закључивања оцене из владања, најмање до доношења одлуке о додели те похвале.

**Члан 12.**

Кандидату за ученика генерације припадају бодови по основу успеха на такмичењима из наставних предмета у организацији Министарства просвете за ученике основних школа:

1. **За успех на школском такмичењу ученику припада:**
	* за освојено прво место – 3 бода;
	* за освојено друго место – 2 бода;
	* за освојено треће место – 1 бод.
2. **За успех на општинском такмичењу ученику припада**:
	* за освојено прво место – 5 бодова;
	* за освојено друго место – 4 бода;
	* за освојено треће место – 3 бода.
3. **За успех на окружном такмичењу ученику припада**:
	* за освојено прво место – 10 бодова;
	* за освојено друго место – 8 бодова;
	* за освојено треће место – 6 бодова.
4. **За успех републичком такмичењу ученику припада**:
	* за освојено прво место – 20 бодова;
	* за освојено друго место – 18 бодова;
	* за освојено треће место – 15 бодова.
5. **За успех међународном такмичењу ученику припада**:
	* за освојено прво место – 40 бодова;
	* за освојено друго место – 30 бодова;
	* за освојено треће место – 25 бодова.

**Члан 13.**

Сва такмичења која се базирају на једном раду (ликовни рад, литерарни рад,технички рад и сл.), на таленту из рецитовања, лепом говору, знање које није стечено у предметима обухваћеним редовним школским програмом на пр.шах и др., као и сва друга такмичења у којима ученик представља школу, бодују се на следећи начин:

* + за освојено прво место – пет бодова;
	+ за освојено друго место – четири бода;
	+ за освојено треће место – три бода.

**Члан 14.**

Ангажовање ученика у културној и јавној делатности школе, бодује Одељенско веће према следећој скали:

* + - Ученик који се изузетно ангажовао два бода (2)
		- Ученик који се делимично ангажовао један бод (1)
		- Ученик који се није ангажовао нема бодова.

 Бодовање ангажовања ученика у културној и јавној делатности школе врше само наставници који су упознати или су пратили ученикова ангажовања.

**Члан 15.**

 Комуникативност, дружељубивост и спремност да помогне друговима, бодује Одељенско веће према следећој скали:

* + - ученик који је комуникативан, дружељубив и спреман да помогне друговима два бода (2)
		- ученик који је делимично комуникативан, дружељубив и спреман да помогне друговима један бод (1)
		- ученик који није комуникативан, дружељубив и спреман да помогне друговима нема бодова (0)

**Члан 16.**

Када се сви бодови из члана 14. и члана 15. саберу понаособ, ученик са највише бодова добиће пет (5) бодова, други по реду добиће три (3) бода и остали један (1) бод.

**Члан 17.**

Предлог за избор „Ученика генерације“ утврђује одељенски старешина ученика или надлежно одељењско веће најкасније на седници на којој се утвђују успех и владање ученика на крају наставне године.

Предлог се подноси у писаном облику и треба да буде образложен, уз навођење података о успеху и владању ученика.

По истицању рока за достављање иницијативе директор именује трочлану комисију, у чијем саставу су, поред њега, два наставника.

Задатак комисије је да провери доказе - податке о успеху и владању ученика, да на основу тако проверених података сваком кандидату утврди бодове по основу: успеха на такмичењима из наставних предмета,такмичења која се базирају на једном раду (ликовни рад, литерарни рад,технички рад и сл.), на таленту из рецитовања, лепом говору, знање које није стечено у предметима обухваћеним редовним школским програмом, ангажовању ученика у културној и јавној делатности школе и комуникативности, дружељубивости и спремности да помогне друговима.

На основу тако утврђених бодова комисија је дужна да сачини ранг листу и кандидата са највишим бројем бодова предложи Наставничком већу за доделу похвале

„Ученик генерације“.

У састав комисије могу ући сви наставници, осим одељенских старешина и учитеља који су учили предложене кандидате за „Ученика генереције“.

**Члан 18.**

Наставничко веће доноси одлуку о додели похвале “Ученик генерације”, као и о награди за изабраног ученика.

Наставничко веће одлуку доноси већином гласова од укупног броја чланова и та одлука је коначна.

У случају да два ученика има једнак број бодова, Наставничко веће може прогласити два ученикагенерације.

**Члан 19.**

Ученик генерације награђује се књигом.

Ученик генерације, поред награде у облику књиге, може добити и награду у облику бесплатне екскурзије, летовања, зимовања или у облику другог примереног поклона, у складу са могућностима Школе, донатора или спонзора.

Одлука о додели похвале „Ученик генерације“ објављује се на огласној табли Школе.

**Члан 20.**

Похвала "Спортиста генерације" додељује се ученику завршног разреда који је у току школовања постигао изузетне резултате у спортским активностима и постигао најмање врло добар општи успех и примерно владање.

**V ПРЕЛАЗНЕ И ЗАВРШНЕ ОДРЕДБЕ**

**Члан 21.**

 О спровођењу одредаба овог Правилника стараће се директор школе и Наставничко веће.

**Члан 22.**

Даном ступања на снагу овог Правилника престаје да важе овог Правилник о награђивању и похваљивању ученика ОШ „Трајко Стаменковић“ Лесковац заведен под дел.бројем 301. од 28.05.2010.године.

*Председник школског одбора*

 *Драгана Савић*

 Правилник је заведен под деловодним бројем 170. од 24.02.2023. године, објављен на огласној табли 24.02.2023. године, а ступа на снагу дана 04.03.2023. године.

 *Секретар школе*

 *Соња Ивановић*